CELEX: 62012TN0346
Language: el
Date: 2012-08-01 00:00:00
Title: Υπόθεση T-346/12: Προσφυγή της Ουγγαρίας κατά της Επιτροπής που ασκήθηκε την 1η Αυγούστου 2012

13.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 311/11
            
         Προσφυγή της Ουγγαρίας κατά της Επιτροπής που ασκήθηκε την 1η Αυγούστου 2012
   (Υπόθεση T-346/12)
   2012/C 311/13
   Γλώσσα διαδικασίας: η ουγγρική
   
      Διάδικοι
   
   
      Προσφεύγουσα: Ουγγαρία (εκπρόσωποι: Miklós Zoltán Fehér και Katalin Szíjjártó)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση C(2012) 3324 τελικό, της Επιτροπής, της 25ης Μαΐου 2012, περί της κρατικής χρηματοοικονομικής ενισχύσεως η οποία χορηγήθηκε σε οργανώσεις παραγωγών· και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα διατείνεται ότι η Επιτροπή υπερέβη τις αρμοδιότητές της, παραβιάζοντας τις συναφείς διατάξεις του δικαίου της Ένωσης, καθορίζοντας το ποσόν που θα επιστραφεί στην Ουγγαρία βάσει της μερικής επιστροφής της κρατικής χρηματοοικονομικής ενισχύσεως η οποία χορηγήθηκε το 2009 σε οργανώσεις παραγωγών στον τομέα των οπωροκηπευτικών.
   Η προσφεύγουσα ισχυρίζεται ότι στο δίκαιο της Ένωσης δεν προβλέπεται η δυνατότητα της Επιτροπής, στο πλαίσιο της αποφάσεώς της περί της κοινοτικής μερικής επιστροφής της χορηγηθείσας κρατικής χρηματοοικονομικής ενισχύσεως, κατά το άρθρο 103, στοιχείο ε', του κανονισμού (ΕΚ) 1234/2007 (1), στις οργανώσεις παραγωγών στον τομέα των οπωροκηπευτικών, να επιτρέπει την επιστροφή κρατικής ενισχύσεως μόνον μέχρι του ύψους των ποσών, τα οποία κοινοποίησε η Ουγγαρία με την αίτησή της για άδεια χορηγήσεως της κρατικής ενισχύσεως ως κατ’ εκτίμηση, κατά πρόβλεψη ή καθ' υπόθεση ποσά.
   Η προσφεύγουσα θεωρεί ότι, κατά το άρθρο 103, στοιχείο ε', του κανονισμού (ΕΚ) 1234/2007, η άδεια της Επιτροπής περί της κρατικής ενισχύσεως αφορά τη χορήγηση της ενισχύσεως και, αντιθέτως, δεν απόκειται στην Επιτροπή να καθορίζει ανώτατο όριο για τη δυνάμενη να χορηγηθεί ενίσχυση. Το όριο αυτό προβλέπεται σαφώς με τον κανονισμό 1234/2007, με τον οποίο καθορίζεται ότι η κρατική ενίσχυση δεν δύναται να βαίνει πέραν του 80 % των χρηματοδοτικών εισφορών των μελών και των οργανώσεων παραγωγών στο επιχειρησιακό ταμείο. Οι σχετικοί με την κοινοτική μερική επιστροφή της κρατικής ενισχύσεως κανόνες δεν δύνανται να επιτρέπουν στην Επιτροπή, στο πλαίσιο χορηγήσεως άδειας μερικής επιστροφής, να καθορίζει ως ανώτατο όριο επιστροφής το ποσό το οποίο έχει κοινοποιηθεί από το κράτος μέλος στην Επιτροπή με την αίτησή του για τη χορήγηση άδειας, είτε ως συνολικό ποσό της ενισχύσεως, είτε ως ποσό χορηγηθέν για κάθε οργάνωση παραγωγών. Τούτο ισχύει κατά μείζονα λόγο εφόσον στην αίτηση αυτή, η Κυβέρνηση της Ουγγαρίας επισήμανε ότι τα εν λόγω ποσά απλώς είναι προβλέψιμα ή υποθετικά.
   Περαιτέρω, η προσφεύγουσα τονίζει ότι η Επιτροπή δικαιούται να εξακριβώνει αν η αληθώς χορηγηθείσα ενίσχυση υπερέβη το προαναφερθέν ανώτατο όριο του 80 % και η αιτηθείσα επιστροφή δεν υπερβαίνει το 60 % της χορηγηθείσας ενισχύσεως, δεν δικαιούται όμως να επιβάλλει ως ανώτατο όριο το ποσόν το οποίο περιλαμβάνεται στην αίτηση χορηγήσεως άδειας για την ενίσχυση ή σε ανακοίνωση στο πλαίσιο της προσκομίσεως των σχετικών με την ενίσχυση δεδομένων στοιχείων. Τούτο ισχύει ειδικότερα όταν η εν λόγω αίτηση ή ανακοίνωση τονίζουν ότι τα στοιχεία αυτά άπτονται προβλέψεων ή είναι θεωρητικά. Όταν, για συγκεκριμένους λόγους, το ποσόν της ενισχύσεως, το οποίο χορηγείται σε κάθε οργάνωση παραγωγών, τροποποιηθεί κατά τη διάρκεια του έτους, η κοινοτική μερική επιστροφή πρέπει να αντιστοιχεί στο πράγματι χορηγηθέν ποσό, με την επιφύλαξη ότι πρέπει να πληρούνται οι συναφείς προϋποθέσεις του δικαίου της Ένωσης.
   
      (1)  Κανονισμός (ΕΚ) 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ΕΕ L 299, σ. 1).